KIRJALLINEN KYSYMYS E-1750/02 esittäjä(t): Maria Sanders-ten Holte (ELDR)ja Carles-Alfred Gasòliba i Böhm (ELDR) komissiolle. Konsolidointityön edistyminen.



Virallinen lehti nro 092 E , 17/04/2003 s. 0090 - 0090



KIRJALLINEN KYSYMYS E-1750/02 esittäjä(t): Maria Sanders-ten Holte (ELDR)ja Carles-Alfred Gasòliba i Böhm (ELDR) komissiolle (19. kesäkuuta 2002) Aihe: Konsolidointityön edistyminen Komissio on jo usean vuoden ajan siirtänyt yhteisön lainsäädäntötekstien konsolidointiin ja niiden sähköisen käsittelyn kehittämiseen liittyvää työtä alihankkijoille ulkopuolisten yritysten kanssa tehtyjen sopimusten avulla. Komission tehtävänä on muutosten tekeminen perustaviin oikeudellisiin säädöksiin ja konsolidoitujen tekstien tuottaminen eri kieliversioina ja eri sähköisissä muodoissa sovittuja määräaikoja noudattaen ja vaikuttaa siltä, että komissio on kehittänyt tähän luotettavan suunnitelman, josta sen on pidettävä kiinni, jotta se ei vaarantaisi niiden sitoumusten, kuten säädöksiin tutustumisen helpommaksi tekeminen esimerkiksi Euroopan unioniin liittyville valtioille, lunastamista, jotka se on toimielimenä antanut. Uusinta sopimusta (numero 1999/S 250-206523) koskevan ilmoituksen sivulla 1 komissio esimerkiksi edellyttää, että tehdäkseen arviolta 4 000 muutosta sopimuspuolen on analysoitava yli 250 000 sivua vuosittain ensimmäisten kolmen vuoden aikana (jonka jälkeen prosessoitavan tekstimäärän arvellaan pienenevän). 1. Onko komissio tyytyväinen konsolidointityön edistymiseen ja suhtautuuko se luottavaisesti edellä mainittujen tavoitteiden saavuttamiseen? 2. Voiko komissio kertoa eri sopimuspuolensa toimittamien konsolidoitujen tekstien prosenttiosuudet suhteessa niihin määriin, joihin ne ovat sitoutuneet? 3. Jos konsolidointityössä jäätäisiin aikataulusta jälkeen, uskooko komissio pääsevänsä tavoitteisiinsa siitä huolimatta? Romano Prodin komission puolesta antama vastaus (10. heinäkuuta 2002) 1. Komissio on jo muutaman vuoden ajan valmistellut EU-lainsäädännön konsolidoidun version julkaisemista. Määräaika konsolidoidun version valmistumiselle on vuoden 2003 puoliväli. Komissio pitää tätä työtä hyvin tärkeänä, koska se on yksi tapa tehdä yhteisön lainsäädännöstä kansalaisille helppolukuisempaa ja selkeämpää. Voimassa olevan lainsäädännön konsolidointi on ulkoistettu alihankkijalle ja työn valmistuttua konsolidoitavan tekstin määrä vähenee, kun jo olemassa oleviin konsolidoituihin teksteihin tarvitsee enää tehdä lainsäätäjän tekemät uudet muutokset sitä mukaa kun niitä hyväksytään. Vuoden 1998 loppuun mennessä oli kokonaan tai osittain konsolidoitu noin 400 säädöstä. Tällä hetkellä yhteensä 2 288 säädöksestä on Eurlexissä saatavilla 1 282 säädöstä, joista 1 188 ajantasaisena konsolidoituna versiona. Vielä kokonaan tai osittain konsolidoitavista lopuista 1 100 säädöksestä 733 on parhaillaan työn alla. Vuoden 2002 loppuun mennessä ajantasaisten ja konsolidoitujen säädösten määrän odotetaan olevan noin 1 800. Näin ollen komissio uskoo, että konsolidointi saadaan päätökseen aikataulussa. On kuitenkin syytä korostaa, että nykyisellään työ koskee nykyisiä 11 virallista kieltä ja mahdollisten uusien jäsenvaltioiden joiden lukumäärää ei vielä tarkkaan tiedetä liittymisen jälkeen on pyrittävä julkaisemaan lainsäädäntö konsolidoidussa muodossa myös uusien jäsenvaltioiden kielillä. 2. Tällä hetkellä konsolidointityötä tekee yksi alihankkija, joka tuottaa keskimäärin 12 000 sivua konsolidoitua tekstiä viikossa, eli noin 555 000 sivua vuodessa. Tämä on noin kolmasosa vanhasta konsolidoitavasta tekstimäärästä ja tällä vauhdilla työ ehditään tehdä kolmen vuoden aikana määräaikaan mennessä, joka siis on vuoden 2003 puoliväli. Kun vanhat tekstit on konsolidoitu, nykyisessä lainsäädäntötyössä syntyvät uudet muutokset vastaavat vuositasolla määrältään noin neljäsosaa tai kolmasosaa tällä hetkellä vuosittain konsolidoitavan tekstin määrästä. 3. Komissio ei usko konsolidointityön myöhästyvän aikataulustaan, mutta jos näin käy, etusija annetaan sellaisille säädöksille joihin parhaillaan tehdään muutoksia. Vakaampien vanhojen säädösten konsolidointi ei ole aivan yhtä kiireellistä.